กก.กลางอิสลามฯ ดันดับไฟใต้เป็น วาระแห่งชาติ
ประชาไท-8 มิ.ย. 48 ทางคณะกรรมการกลางอิสลามฯ จึงของเสนอทางออกในการแก้ไขปัญหาอีกด้านหนึ่งคือ สมควรให้มีการกำหนดเป็นวาระแห่งชาติ ในการแก้ไขปัญหาความไม่สงบภาคใต้ โดยจะทำการเชิญรัฐบาลหรือคณะกรรมการสมานฉันท์ (กอส.) พร้อมทั้งผู้นำศาสนาต่าง ๆ ทั่วประเทศ มาร่วมกันแก้ไขปัญหา 3 จังหวัดชายแดนภาคใต้ และเห็นว่าการกระทำนี้แสดงถึงความรักชาติอีกด้วย นายกรียา กิจจารักษ์ รองเลขาธิการคณะกรรมการกลางอิสลามแห่งประเทศไทยกล่าว วันนี้ที่รัฐสภา เวลา 15.00 น. ตัวแทนคณะกรรมการกลางอิสลามแห่งประเทศไทยพร้อมคณะประมาณ 150 คน เข้าพบนายโภคิน พลกุล ประธานรัฐสภาผู้แทนราษฎร เพื่อยื่นข้อเสนอให้มีการกำหนดปัญหาภาคใต้เป็นวาระแห่งชาติ และเชิญทุกฝ่ายทุกฝ่ายเข้าร่วมแก้ไขปัญหาดังกล่าว นายกรียา กล่าวว่า เหตุที่คณะกรรมการกลางอิสลามแห่งประเทศไทยออกมาเสนอแนวทางเลือกใหม่ในการแก้ไขปัญหาภาคใต้นี้ เพราะเห็นว่าประเทศชาติกำลังบอบช้ำจากสิ่งที่เกิดขึ้น โดยที่ชาวมุสลิมและผู้นำศาสนาทั้ง 33 จังหวัดทั่วประเทศ ไม่ได้เป็นผู้กระทำ แต่กลับต้องรับผลกรรม เพราะคนในสังคมไม่เข้าใจและมองว่ามุสลิมเป็นผู้ก่อปัญหา มุสลิมหลายฝ่ายไม่ได้รับทราบ รู้เห็นหรือเกี่ยวข้องกับเรื่องนี้ ซึ่งเราก็ไม่รู้ว่าเป็นคนทำเหมือนกับที่รัฐบาลไม่รู้นั่นแหละ ในเรื่องของการแบ่งแยกดินแดนก็ไม่เป็นความจริง อาจเป็นคนส่วนน้อยที่ทำแต่เราก็ไม่รู้ว่ามาจากไหน นายกรียากล่าว ด้านนายโภคิน กล่าวว่า สำหรับข้อเสนอของทางคณะกรรมการกลางอิสลามฯ ที่เสนอมานั้น จะนำไปปรึกษากับนายกรัฐมนตรี และรัฐมนตรีว่าการกระทรวงมหาดไทยที่ดูแลรับผิดชอบในเรื่องปัญหาชายแดนภาคใต้ พร้อมทั้งรับปากว่าจะเป็นผู้ประสานงานในเรื่องนี้ให้ โดยเห็นว่าข้อเสนอดังกล่าวเป็นแนวทางในการแก้ปัญหาที่ดีอีกแนวทางหนึ่ง ทั้งนี้ นายโภคิน กล่าวเพิ่มเติมว่า อยากให้สังคมไทยเห็นใจสตรีชาวมุสลิมด้วย เพราะเขาต้องแบกรับภาระไว้มากกมาย และความสันติจะเกิดขึ้นไม่ได้ถ้ายังมีการแบ่งเป็นหลายฝ่าย หลายพรรคหลายพวก อีกทั้งยังเชื่อว่าปัญหาภาคใต้จะสามารถแก้ไขได้ถ้าทุกฝ่ายร่วมมือกัน. 
ประชาไท-8 มิ.ย. 48 ทางคณะกรรมการกลางอิสลามฯ จึงของเสนอทางออกในการแก้ไขปัญหาอีกด้านหนึ่งคือ สมควรให้มีการกำหนดเป็นวาระแห่งชาติ ในการแก้ไขปัญหาความไม่สงบภาคใต้